09.10.2014.

**SAOPŠTENJE ZA MEDIJE**

**Koalicija 'Pod lupom': Predstavljen preliminarni izvještaj o monitoringu predizbornog perioda**

Na press konferenciji održanoj danas u Sarajevu Koalicija 'Pod lupom' predstavila je preliminarni izvještaj o dugoročnom posmatranju izbornog procesa u BiH koje je Koalicija provela u periodu od 01.jula do 09.oktobra, 2014.

Predizborno razdoblje proteklo je uglavnom u mirnoj atmosferi uz izolirane slučajeve kršenja Izbornog zakona i pravila. S obzirom da nije bilo poboljšanja u pravnom okviru za provođenje izbora, neka od ključnih pitanja u predizbornom razdoblju su ostala nerazriješena.

'Ponavlja se praksa trgovine i trampe u mjestima u biračkim odborim između političkih subjekata, skoro 50% birača u Brčko Distriktu nema državljanstvo entiteta i ne može glasati, nastavlja se zloupotreba položaja odnosno resursa od strane političkih partija i javnih službenika, te se nastavlja i nepoštivanje zvaničnih rokova za početak predizborne kampanje', kazala je Jelena Tanasković, pravna savjetnica Koalicije.

Prema izvještaju, pozitivne strane u unapređenju izbornog procesa su da izborni zakon i podzakonski akti nude dobru osnovu za održavanje slobodnih i poštenih izbora, pojačana je zastupljenost žena u izbornoj administraciji, učetvorostručen je broj akreditovanih nestranačkih posmatrača, transparentan je proces verifikacije političkih subjekata i kandidata, izborna administracija je bila profesionalna te je unaprijeđen proces obuke biračkih odbora.

Direktor Koalicije Dario Jovanović je izjavio da će Koalicija na izborni dan imati 3.000 posmatrača raspoređenih na biračkim mjestima širom zemlje, u svim opštinskim izbornim komisijama tj. njih 142 i u mobilnim timovima.

'Po prvi put u BiH će se raditi dvije stvari: vršiti poređenje rezultata glasanja sa rezultatima CIK-a kako bi se i na ovaj način preduprijedila i spriječila pojava nepravilnosti tj. uticaja na slobodnu volju birača i falsifikovanje rezultata glasanja, te SMS izvještavanje o izbornom procesu. Posmatrači će biti prisutni tokom cijelog izbornog dana, prateći otvaranje biračkih mjesta, proces glasanja, zatvaranje i proces brojanja glasova', rekao je Jovanović.

Koalicija je pozvala građane da u što većem broju izađu na izbore, a sve sudionike izbornog procesa da svojim aktivnostima i ponašnjem doprinesu slobodnim i poštenim izborima.

'Koalicija je, također, ocjenjuje da je na ovogodišnjim izborima veliki interes za nestranačko posmatranje te je pozvala sve posmatrače da profesionalno, nepristrasno i objektivno obave svoju dužnost', kazao je Jan Zlatan Kulenović, član Strateškog odbora Koalicije.